DIMET ร้อนแรงต่อเนื่อง เทรดรอบบ่ายวิ่งกว่า 21% กูรูมองเริ่มเสี่ยงหากเข้าลงทุน
DIMET ร้อนแรงต่อเนื่อง เทรดรอบบ่ายวิ่งกว่า 21% บล. เคเคเทรดมองเริ่มเสี่ยงหากเข้าลงทุน โดย ณ เวลา 15.19 น.อยู่ที่ 11.20 บาท บวก 2.00 บาท หรือ 21.74% มูลค่าการซื้อขาย 250.59 ล้านบาท
30 มิ.ย. 2558

ผู้สื่อข่าวรายงานว่า ราคาหุ้น บริษัท ไดเมท (สยาม) จำกัด (มหาชน) หรือ  DIMET ณ เวลา 15.19 น.อยู่ที่ 11.20 บาท บวก 2.00 บาท หรือ 21.74% มูลค่าการซื้อขาย 250.59 ล้านบาท ขณะที่ดัชนีหุ้นไทยโดยรวมลบ 0.59%
ทั้งนี้ ราคาหุ้นมีการปรับตัวขึ้นแรงเป็นวันที่ 2 จากวานนี้ที่ราคาปิด 9.20 บาท บวก 2.00 บาทหรือ 27.78% มูลค่าซื้อขาย 117.14 ล้านบาท
ด้านนายทันสิษฐ์ รุจิกาญจนา ผู้จัดการฝ่ายการตลาด DIMET ระบุว่า ไม่ทราบสาเหตุราคาหุ้นของบริษัทฯที่ปรับเพิ่มขึ้นวันนี้ เพราะในเชิงพื้นฐานธุรกิจก็ยังไม่ได้มีการเปลี่ยนแปลง
โดยปัจจุบันยังคงประกอบธุรกิจผลิตและจำหน่ายผลิตภัณฑ์สีใช้ทาในงานอุตสาหกรรม งานโครงเหล็ก รวมทั้งสีทาภายในและภายนอกอาคาร ซึ่งอยู่ในช่วงการขยายช่องทางจำหน่ายสี DIMET ผ่านทางโมเดิร์นเทรดและตัวแทนจำหน่ายทั่วประเทศให้เพิ่มขึ้น
ด้านบล. เคเคเทรด ระบุว่า ราคาหุ้น DIMET ร้อนแรงต่อเนื่อง 2 วันทำการ ทำให้มีความเสี่ยงค่อนข้างสูงหากจะพิจารณาเข้าลงทุน
 